text: Vejle arbejder for at sikre tørre sko
  28 december 2015 kl. 16.30
  Vejle et af i alt 10 områder med særlig risiko for oversvømmelser. Og i weekenden var den gal igen. 
  Vi skal ikke længere tilbage end september, da borgerne i Vejle midtby sidst fik våde kældre. I weekenden skete det igen, og dermed står det fast, at Vejle for anden gang på bare fire måneder er ramt af oversvømmelser, hvilket frustrerer beboerne i midtbyen.
  -Satans også vi er vant til oversvømmelser i kælderen, men der var meget mere denne gang, siger Tim Munck Sørensen fra sin kælder, hvor vandet stod højt i weekenden.
  Han er bare en af de mange borgere, som på grund af regnen måtte forsøge at redde, hvad der reddes kunne. Og i fremtiden kan Tim Munck Sørensen måske forberede sig på flere oversvømmelser. Ifølge kystdirektoratet er Vejle nemlig et af i alt 10 områder med særlig risiko for oversvømmelser. Det har man vidst længe, men efter den seneste oversvømmelse vil Vejles borgmester speede processen op med at sikre byen mod klimaændringer
  -Jeg er nødt til at sætte turbo på og indkalde kommunens klimafolk. Vi er nødt til at gøre noget ved det, siger Arne Sigtenbjerggaard til TV SYD.
  Du kan se i TV SYD i aften, hvordan det går med Vejles oversvømmelsesplaner og møde Tim Munck Sørensen.
  
  